
Narva linna munitsipaalomandisse antud

Võidu prospekt 2 maaüksuse sihtotstarbe osaline muutmine 

1. Asjaolud ja menetluse käik
Võidu prospekt 2 maaüksus anti Narva linna munitsipaalomandisse Ida-Viru maavanema 11.01.2007. a. korraldusega nr 43 Narva linnale kuuluva ühiskondliku hoone aluse ja teenindamiseks vajaliku maana maareformi seaduse § 28 lõike 1 punkti 1 alusel sihtotstarbega sotsiaalmaa - ühiskondlike ehitiste maa 100% (016; Üh).

Kinnistul asub kultuurikeskus, mis on 2004 aastast antud üürile osaühingule GENEVA (registrikood 10338183), kes kasutab antud hoonet ärilisel eesmärgil ning 325,1 m2 hoonest kasutab  Narva linna sümfooniaorkester ja linnaraamatukogu.

Tulenevalt sellest, ei vasta tollal määratud maa sihtotstarve praegusele maakasutusele ja vajab muutmist.
Maareformi seaduse § 25 lõike 3 kohaselt võib kohalik omavalitsus munitsipaalomandisse antud sotsiaalmaa sihtotstarbega maa sihtotstarvet muuta, nimetatud maad võõrandada, kasutusvalduse või hoonestusõigusega koormata maavanema otsusega saadud maa korral üksnes keskkonnaministri loal.
Kinnistu sihtotstarbe muutmist ärimaaks taotleti Narva Linnavolikogu 06.08.2009. a. otsusega nr 108 „Narvas Võidu tn 2 asuva kinnistu sihtotstarbe muutmise ning võõrandamise loa taotlemine“ (muudetud Narva Linnavolikogu 20.06.2013. a. otsusega nr 66).
Keskkonnaminister andis oma 11.10.2013. a. käskkirjaga nr 981 loa Narva linnas asuva Võidu prospekt 2 maaüksuse (registriosa nr 3634609, katastritunnus 51102:005:0038, pindala 7346 m2, sihtotstarve – ühiskondlike ehitiste maa) sihtotstarbe muutmiseks 95% ulatuses ärimaaks (002; Ä), millest 5% kinnistust jääb endiselt ühiskondlike ehitiste maaks (016; Üh).

2. Õiguslikud alused
2.1 Kohaliku omavalitsuse korralduse seaduse § 22 lõike 2 kohaselt seadusega kohaliku omavalitsuse, kohaliku omavalitsusüksuse või kohaliku omavalitsusorgani pädevusse antud küsimusi otsustab kohaliku omavalitsuse volikogu, kes võib delegeerida nende küsimuste lahendamise valitsusele.
2.2 Maakatastriseaduse §18 lõike 4 kohaselt ehitise või selle osa kasutamise otstarbe muutmisel, kui see ei too kaasa ehitamist, määrab kohalik omavalitsus katastriüksuse sihtotstarbe või sihtotstarbed ehitusseaduse kohases ehitise kasutusloas nimetatud ehitise või selle osa kasutamise otstarbe või otstarvete alusel.
2.3 Narva linna ehitusmääruse §36 kohaselt delegeerib Narva Linnavolikogu Narva Linnavalitsusele õiguse võtta vastu otsuseid maakatastriseaduse §18 lõigetes 4 ja 5 nimetatud küsimustes.
2.4 Vabariigi Valitsuse 23.10.2008. a. määrusega nr 155 kehtestatud „Katastriüksuse sihtotstarvete liigid ja nende määramise kord“ § 2 lõik 1 sätestab, kui sihtotstarbe määramise vajadus tuleneb õigusaktidest, määrab kohalik omavalitsus sihtotstarbe omal algatusel.

3. Otsus
Muuta Võidu prospekt 2 maaüksuse (katastritunnus 51102:005:0038) senist maakasutuse sihtotstarvet ühiskondlike ehitiste maa ning määrata uueks sihtotstarbeks  95% ärimaa (002; Ä) ja 5% ühiskondlike ehitiste maa (016; Üh).
4. Rakendussätted
4.1 Kohustada Narva Linnavalitsuse Arhitektuuri- ja Linnaplaneerimise Ametit teha korraldus teatavaks Narva Linnavolikogule, Maa-Ameti Ida-Viru katastribüroole ja Keskkonnaministeeriumile.
4.2 Korraldus jõustub teatavakstegemisest.
4.3 Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebus Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

